อีไอซีหั่นเงินเฟ้อ กำลังซื้ออ่อนแอ
ไทยพาณิชย์หั่นเป้าเงินเฟ้อทั่วไปปี 2560 จาก 1% เหลือ 0.6% เหตุกำลังซื้อยังอ่อนแอ ราคาสินค้าเกษตรลดลง
2 ก.ย. 2560

ไทยพาณิชย์หั่นเป้าเงินเฟ้อทั่วไปปี 2560 จาก 1% เหลือ 0.6% เหตุกำลังซื้อยังอ่อนแอ ราคาสินค้าเกษตรลดลง
ศูนย์วิจัยไทยพาณิชย์ (อีไอซี) เปิดเผยว่า อีไอซีปรับประมาณการเงินเฟ้อทั่วไปปี 2560 ลงมาที่ 0.6% จากเดิม 1% เนื่องจากราคาอาหารสดขยายตัวน้อยกว่าที่คาด รวมถึงค่าเงินบาทที่แข็งค่าขึ้นก็มีส่วนทำให้ราคาสินค้านำเข้ามีราคาถูกลง ทั้งนี้ อัตราเงินเฟ้อทั่วไปเฉลี่ย 8 เดือนแรกอยู่ที่ 0.57% ซึ่งมีแนวโน้มทรงตัวในช่วงที่เหลือของปี 2560
ขณะเดียวกันอีไอซีปรับลดคาดการณ์เงินเฟ้อพื้นฐานเฉลี่ยทั้งปี 2560 ที่ 0.5% จากเดิม 0.6% เนื่องจากกำลังซื้อในประเทศยังอ่อนแอ โดยเฉพาะรายได้ภาคเกษตรที่หดตัว 2.7% ในเดือน ก.ค. ตามราคาสินค้าเกษตรหลายชนิดที่ลดลง ขณะที่การจ้างงานนอกภาคเกษตรก็ยังซบเซา โดยหดตัวลง 1.2% ในช่วง 7 เดือนแรก ส่งผลให้การบริโภคในประเทศยังคงชะลอลงและราคาสินค้ายังไม่ปรับขึ้นมากนัก
ทั้งนี้ กระทรวงพาณิชย์รายงานอัตราเงินเฟ้อทั่วไปเดือน ส.ค. ปรับขึ้นไปที่ 0.32% จาก 0.17% ในเดือนก่อน ขณะที่อัตราเงินเฟ้อพื้นฐานยังทรงตัวอยู่ที่ 0.46% จาก 0.48% เป็นผลมาจากราคาน้ำมันดิบในตลาดโลกที่ปรับสูงขึ้นที่ 11.3%